**A 11/Ny. évfolyam éves projektjéről (2018/2019-es tanév)**

## Bevezetés a projektvizsgához

Az éves projekt valójában vizsga, projektvizsga néven is ismert. A vizsga célja, hogy felmérje, mit és mennyit sikerült elsajátítani mindazokból a képességekből és készségekből, amiket négy éven át tanítottak a tanulónak. Az AKG első négy éve sokban különbözik a többi iskola hasonló időszakától. A tanulók epochákban tanultak, a feladatok egy részét csoportokban végezték, a tanulási folyamat során gyakran találkoztak a projekt alapú munkavégzéssel. Már az első négy évben is gyakran kaptak értékelést olyan dolgokra, amik nem megtanult ismereteket, hanem elsajátított képességeket igényelnek. Ennek a folyamatnak a zárása a projektvizsga.

A vizsgamunkának tehát olyannak kell lennie, ami minél többféle, az elmúlt négy év során elsajátított képességet vonultat fel. A projektvizsga esetében fokozottan igaz, hogy nemcsak a végső produktum a lényeges, hanem az út is, amelyen létrejön. A bemutatandó képességek nagy része olyan, ami az alapos, kitartó és aprólékos munkában mutatkozik meg, ezért lényeges eleme a vizsgának a teljes munkafolyamat.

## Az éves projekt

A **projekt** a 11/Ny. évfolyamon egyszerre jelent vizsgát és menetközben történő projektalapú ismeret- és tapasztalatszerzést. Lényege, hogy hosszabb időszak alatt egy kiválasztott témában el kell készíteni egy produktumot, egy tanulmányszerű írásos művet, audiovizuális terméket, művészeti alkotást vagy végre kell hajtani egy szervezési feladatot. A feladatok a tervezéstől a vizsgamunka megfelelő formába öntéséig és annak bemutatásáig terjednek. A tevékenységek egyes lépéseit és a készített produktumot egyaránt értékeljük. Minden projektet egyéni munkaként értékelünk.

A **szóbeli prezentáción** be kell mutatni az „alkotást” a szülők, társak és tanárok előtt, előre meghirdetett időpontban (2019. május 6-10. között). Mindenkitől egyéni prezentációt várunk.

**Figyelem! A továbbhaladás (11. évfolyamra) feltétele az AKG programja szerint a sikeres, elfogadott projektvizsga!**

## Milyen témát érdemes választani?

Konkrét tanáccsal nem szolgálhatunk. Azt kell szem előtt tartani, hogy olyan témát kell keresni, ami igazán érdekel, amivel szívesen foglalkozol hosszabb időn keresztül. Ne legyen túl szűk, de ne is túlságosan nagy falat. Olyan projekttémát és ehhez olyan műfajt válassz, ami megfelel az itt megfogalmazott ajánlásoknak, kritériumoknak, értékelési szempontoknak. A témaválasztásod és a megvalósítási terved jó lehet, ha igennel tudsz válaszolni ezekre a kérdésekre: Tudod pontosan, hogy mi lesz a produktum? Egy tanév alatt meg lehet valósítani? A várható munkafolyamat felbontható munkafázisokra, amikhez önálló határidőket lehet majd rendelni? Van a munkafolyamatnak felkészülési, tanulási, tanulmányozási része? A munkához tudsz valakitől szakmai segítséget kérni? Lesz a munkádban hozzáadott érték (nem csak egy reprodukció)?

## Mikorra kell kitalálni a témát?

Ha a nyári szünetben még nem születik meg az alapötlet, még nem kerülsz túl nagy késésbe. Az viszont előnybe kerül, aki a választható, őt érdeklő témákon már elég sokat gondolkodott az iskolakezdésig. Szeptember első két hetében viszont már muszáj kiválasztani az alapötletet és el kell kezdeni az írásos tervezést.

## Melyek a lehetséges műfajok?

Négy műfajt határoztunk meg:

1. Írásos tanulmány típusú projekt

2. Képi, multimédiás vagy elektronikus formában megvalósuló projekt

3. Művészeti alkotás vagy mestermunka létrehozása

4. Szervezésen alapuló projekt

Az egyes műfajok szabályait, sajátosságait érdemes alaposan megismerni, pontosan alkalmazni. A projekt a fenti négy műfaj valamilyen keveredéséből is összeállhat.

## Mire kell különösen figyelni?

A végeredmény egy folyamat eredménye, amely igényli a szakirodalom böngészését, az eddig tanult elméleti tananyagok alkalmazását, kutató- és alkotómunkát, konzultációt és mindezen munka eredményének írásban való folyamatos rögzítését.

Ahhoz, hogy projekt sikeres legyen, van néhány fontos szempont, amit figyelembe kell venni, illetve néhány nagyon fontos feladat, amelyet semmiképpen sem lehet elhanyagolni.

1. Az érdeklődésednek, képességeidnek, ismereteidnek megfelelő témát válassz, amelyhez képes vagy önállóan is hozzátenni valamit!
2. Figyelned kell a téma és a műfaj összehangolására.
3. A feladataidat részekre kell bontani, és ehhez **munkatervet** (részleteket lásd lejjebb) kell készítened.
4. Nemcsak lehetőséged lesz hozzáértőkkel **konzultálni**, hanem ez része a feladatodnak. Ez azt jelenti, hogy **legalább három alkalommal** össze kell ülnöd a konzulenseddel (persze lehet sokkal többször is).
5. Konzulens személyét a patrónusoddal kell egyeztetned.
6. Heti rendszerességgel kell vezetned a **munkanaplódat** (részleteket lásd lejjebb), amely a munkafolyamat legfontosabb dokumentuma.
7. A munkanaplót minimum havonta egyszer be kell mutatnod a patrónusodnak.
8. Fontos, hogy a menet közben keletkező rész-anyagokat összegyűjtsd, mert ezek is a munkád dokumentálását szolgálják.

## Melyek az ütemezés legfontosabb dátumai és határidői?

1. Téma és műfaj véglegesítése írásban (kb. ½, max. 1 oldal): **2018. szeptember 19**.
2. Munkaterv megírása, leadása, konzulens kiválasztása: **2018. október 3**.
3. A kötelező konzultációkon kívül a haladás ellenőrzése (munkanaplók, részfeladatok) – értékelési időpontok: **2018. november 14**. és **2019. január 30**.
4. A véglegesnek szánt anyag leadása a konzulensnek és a patrónusnak (benne a munkanapló és a részfeladatok dokumentációja is): **2019. április 24.**
5. Prezentáció (egyéni beosztás szerint): **2019. május 6-10.**

## A munkatervről

## A munkatervnek tartalmaznia kell, hogy miért választottad a témát, milyen a kapcsolatod a témához, milyen céllal fogsz a munkához, mi lesz a várható produktum és tartalmaznia kell az éves időtervet is, amely mentén dolgozni fogsz.

## A munkanaplóról

A projektkészítés folyamatának értékeléséhez nélkülözhetetlen, hogy munkanaplótvezess. Ezt a projektvezető pontozással értékelni is fogja. A projektmunka-készítés során amunkanaplódba a legfontosabb eseményeket írd bele!

A munkanaplót külön A/4-es méretű füzetben, heti rendszerességgel kell vezetned az egész projekt alatt. A munkanapló vezethető kizárólag elektronikus formában is, ekkor a patrónussal megosztott dokumentumba kerüljön. A formai követelményeket ekkor is meg kell tartani, a dokumentum nyomtatáshoz megfelelő módon elrendezett legyen. A munkanapló két részből álljon:

### 1. Táblázat

A táblázatban röviden, tömören, vázlatszerűen, áttekinthetően rögzítsd **hetente** munkádat a mintában látható szempontok szerint.

A munkanapló táblázatos részének formája **fekvő formátumú A/4-es lapon** az alábbi legyen.

|  |  |  |  |  |
| --- | --- | --- | --- | --- |
| **Dátum** | **A részfeladat megnevezése** | **Elvégzett munka rövid leírása** | **Tapasztalatok** | **Igénybe vett szakirodalom** |
| 2018. szept. 14. |  |  |  |  |

A tanév munkarendjének ismeretében a táblázatnak minimum 20 sort kell tartalmaznia!

### 2. Folyó szöveg

A táblázat minden sorához kapcsolódóan (azaz heti rendszerességgel) a saját szavaiddal részletesebben is le kell írnod, hogy mit végeztél az adott héten. Itt az alábbi kérdésekre válaszolj!

1. Mik voltak a célkitűzéseid az adott időszakra?
2. Mennyiben és hogyan sikerült megoldanod a feladatot, elérned a kitűzött célt?
3. Milyen döntési helyzetekkel találkoztál? Mi alapján döntöttél?
4. Milyen nehézségekbe ütköztél? Milyen problémákkal találkoztál? Azokon hogyan lettél úrrá?
5. Milyen külső segítséget vettél igénybe? Miért volt rá szükség? Milyen jellegű volt a külső segítség?
6. Mennyire tartottad érdekesnek az adott részfeladatot?

A munkanaplónak tartalmában nem kell hivatalos dokumentumokra hasonlítania, sőt, a munkanapló pontozása során az értékelő előnyben részesíti azokat a megoldásokat, melyek szubjektív véleményről, élményekről, saját tapasztalat szerzéséről számolnak be.

Nagyon fontos, hogy a munkanaplóban pontosan rögzítsd, hogy a projektmunka mely fázisait tekinted **saját munkádnak** (lényegében ez lesz a projektvizsga értékelhető része).

Saját munkád és a közreműködők munkájának elkülönítése azért is fontos, hogy a bíráló értékelni tudja a szervezői, illetve együttműködési készségedet is.

Ha a munkanaplódat folyamatosan vezeted, akkor a projektmunkád „nem fog elúszni”. Nem szerencsés tehát utólag vezetett, azaz „kozmetikázott” munkanaplóval dolgozni, mivel a munkanapló tartja össze a projektmunka folyamatát.

## A konzulens

A projektmunka konzulense olyan személy lehet, aki valós szakmai segítséget tud adni a tanulónak a tervezéshez és a készítéshez is. Szükséges persze az is, hogy a konzulens szükség esetén elérhető legyen, hogy tudjon a tanulóra időt szakítani, és hogy a tanuló jól tudjon vele kommunikálni. A konzulens kiválasztásában a patrónus segíthet, de a tanuló saját és családja ismeretségi körében is kereshet megfelelő személyt. A konzulensnek a patrónus által is elérhetőnek kell lennie, valamint vállalnia kell, hogy részt vesz majd az értékelési folyamatban is. Az AKG diákjai gyakran szoktak konzulenst választani az iskola tanárai közül – ennek előnye, hogy a konzulens ismeri a projektmunka fogalmát, és hogy általában könnyen elérhető. A konzulens által aláírt megállapodást (mely ennek a dokumentumnak a végén szerepel) október 3-ig kell a tanulónak leadnia.

## Az értékelés szempontjai

A projektvizsgára összesen 100 pont kapható. Az értékelésnek három fontos eleme van:

I. A projektkészítés folyamatának értékelése (max. 30 pont)

II. A kész projektmunka tartalmának, eredményének értékelése (max. 50 pont)

III. Szóbeli prezentáció (max. 20 pont)

### Év végi értékelés, minősítés

A megszerzett összpontszám szerint a tanév végén az alábbi minősítéseket lehet elérni:

**Nem felelt meg 00 – 50 pontig**

**Megfelelt 50 – 75 pontig**

**Jól megfelelt 75 – 90 pontig**

**Kiválóan megfelelt 90 – 100 pontig**

Ezek a minősítések kerülnek bele a tanuló év végi bizonyítványába.

A projekt minősítése akkor is a „nem felelt meg” kategóriába kerül, ha a fenti 3 elem valamelyikére a tanuló nem kapja meg a 40%-ot elérő értékelést. Így a projektfolyamatra 12 pont, a projektmunkára 20 pont, a bemutatóra 8 pont a megfelelési minimum.

## Részletes értékelési szempontok

### I. A projektkészítés folyamatának értékelése

* A projektkészítés folyamatát a projektvezető patrónus értékeli.
* A projektkészítési folyamat értékelésének alapja a munkanapló
* Maximálisan 30 pont szerezhető

Az értékelés a munkanapló bemutatásának 3 fázisában történik:

1. 2018. november 14-én,
2. 2019. január 30-án és
3. 2019. április 24-én, a projektmunka leadásakor

Mindhárom alkalommal 10-10-10 pont adható a részértékelésre. Az első értékelés része a munkaterv értékelése is. Késedelmes leadás esetén az értékelésre kapható pont csökken, egy hetes késés esetén az adott fázisra nem jár pont.

Az értékelés szempontjai:

* Írásban megfogalmazza hipotézisét vagy célkitűzését, bemutatja a téma kiválasztásával kapcsolatos motivációkat és indokolja a témaválasztást (munkaterv).
* Tervezet illetve hálóterv készítése a munka ütemezésére (munkaterv).
* Határidők betartása, ide értve az évfolyamszinten, illetve az egyéni munkatervben meghatározott határidőket egyaránt.
* A munkanapló folyamatos vezetése.
* Konzultációkon való aktív részvétel, felkészülés a munka elkészítéséhez.
* Portfoliójában bemutatja a készítés folyamatához kapcsolódó anyagait, jegyzeteit, részfejezetét, a közben keletkezett produktumot.
* Nyersváltozat illetve részfejezet elkészítése.

A projektmunkával kapcsolatos személyes élmények megfogalmazása a konzultációk alkal­mával és a munkanaplóban.

A konzulenssel és más érintett személyekkel való jó együttműködés.

A szakirodalom megértése, értő feldolgozása.

* A munkanapló, a munkaterv tartalma, valamint a konzultációkon való szóbeli megnyilvá­nulásai logikusan felépítettek, nem tartalmaznak súlyos nyelvtani, nyelvhelyességi vagy helyesírási hibákat.
* A központi leírásban meghatározott, elvárt formai elemek betartása.

### II. A projektmunka értékelése

A projektmunka értékelésére a konzulens és a projektvezető patrónus hivatott (ha valakinek nincs konzulense, az értékeléshez a patrónusok kérnek fel hozzáértő szakembert). A projektmunka értékelésére 50 pont adható. A konzulens és a patrónus is 25-25 pontot adhat.

Az értékelés szempontjai:

* A leadott projektmunka és az ahhoz kapcsolódó minden rész a vizsgázó saját szellemiterméke. Az idézeteket, hivatkozásokat pontosan feltünteti. Hivatkozik a felhasznált szakirodalomra, forrásokra.
* A projektmunkában a lényegi elemeket emeli ki.
* Az írásos jellegű projektmunka (pl. tanulmány, esszé) terjedelme megfelelő (10-15 oldal). A nem írásos típusú projekt (pl. multimédiás elemeket tartalmazó, művészeti jellegű vagy szervezésen alapuló projekt) írásos beszámolójának terjedelme megfelelő (4-5 oldal).
* A vizsgamű formája esztétikus, az éves projektmunkához méltó, megfelelő papíron íródott, margót és címeket tartalmaz, táblázatai áttekinthetőek, egyenes vonalak határolják, illusztrációi ízlésesek.
* A dolgozat tagolása arányos.
* A kifejtés mondatokból áll, a szöveg logikusan felépített, szabatosan, pontosan, igényesen megfogalmazott. Nem tartalmaz súlyos nyelvtani vagy helyesírási hibákat.
* A témához tartozó szaknyelv alapfogalmait helyesen használja.
* A cím a tartalommal összhangban van, figyelemfelkeltő, ötletes. Ráirányítja a figyelmet a témára.
* A munka tartalma megfelel a választott témának, annak fontos kérdéseit állítja a középpontba. Betartja a választott műfaj sajátosságait, követelményeit.
* A projektmunka tartalmaz önálló kutatási tevékenységet, eredményt.

Az írásos produktumhoz kapcsolódó elméleti ismereteket megfelelően alkalmazza. Multimédiás tartalommal rendelkező projekt esetében a szakmai ismereteket, a különböző technikai eszközök hatásmechanizmusát (például képnyelv, hanghatások, technikai eszközök, vágás, montázstechnika) megfelelően alkalmazza.

Információit többféle műveltségi területről szerzi. Képes az eltérő forrásból származó információk ötvözésére.

* Tárgyát vagy témáját több szempontból vizsgálja, ábrázolja vagy a művészeti alkotások esetében az eredmény több elemből tevődik össze (pl. irodalmi alkotás esetében a kötet szerkesztése, zenei anyag esetében egészen a lemezborítót is magába foglalja, képek esetében a kiállítás/performance megszervezése is, szervezés esetén a munka képes dokumentációja).
* Képes az ok-okozati kapcsolatok, összefüggések felismerésére, képes következtetések levonására.
* Sor kerül a hipotézis vagy a cél megvalósulásának értékelésére.
* Az írásos anyagban megjelenik az eredetiség, az egyéni hang, az írásos anyag tartalmazza a szerző saját véleményét, álláspontját a tanulmányozott problémáról, kérdésről.
* Művészeti munka esetében az egyediségnek, az adott műfaj stiláris elvárásainak eleget tesz.

A témához kapcsolódó elméleti és műfaji ismeretek tükröződnek a kész műben (például filmes projekt esetében a vágási technika, a kameraállás jól érzékelteti a vizsgázó által közvetített gondolatokat, a zenei felvételek képesek tükrözni a kívánt hangzásokat, a képzőművészeti és irodalmi alkotások tükrözik a szükséges szakmai tudást, szervezés esetén kiderülnek a szükséges jogi és gazdasági ismeretek).

* A projektmunka életszerű, kötődik a társadalmi valósághoz, a helyi viszonyokhoz.
* A projektmunka értékelésében jelentős előnyt jelent, ha a projekt nem kizárólag öncélú, a produktumnak vagy akár a munkafolyamatnak van társadalmi hasznossága, szűkebb vagy tágabb közösségnek is hasznára válik.
* A projektmunka értékelésében előnyt jelent, ha az többféle munkafolyamatot is tartalmazott, ha a megvalósításhoz komplex ismereteket használt fel a készítő – azaz ha nem egyetlen szakterülethez kötődő a dolog.

### III. A projektmunka bemutatásának értékelése

A projektmunka bemutatására 20 pont szerezhető. A projektmunka bemutatása nyilvános, azon az évfolyam tagjainak részt kell venniük. A diákok egymás bemutatóit is értékelhetik.

Az értékelés szempontjai:

* A projektmunka lényegi elemeinek és az egyéni munka konkrétumainak bemutatása.
* Ismerteti a projektkészítés során szerzett néhány egyéni tapasztalatát.
* Szaknyelv, szakmai ismeretek alkalmazása. Világosság, nyelvhelyesség, a felelet felépítettsége.

A prezentációt a diákok és a patrónusok közösen értékelik.

1. A tanulók egymás prezentációit egyenként értékelhetik 1-től 5-ig terjedő pontszámmal. Ezek átlaga számít bele az egyéni értékelésbe (maximum 5 pont).
2. A patrónusok egyenként 0-tól 15 pontig értékelik külön-külön minden tanuló prezentációját. Ezek átlaga számít bele az egyéni értékelésbe (maximum 15 pont).

A prezentáció időtartalma minimum 15, maximum 20 perc, helyszíne a színházterem – ettől eltérő igényt (pl. kiállítás, film bemutatása...) a projektmunka leadásakor jelezni kell.

Budapest, 2018. július 3. Sok sikert és sok élményt a projekthez!

a patrónusok

**MEGÁLLAPODÁS**

Alulírott vállalom, hogy ……………………………………………….......................-t, az Alternatív Közgazdasági Gimnázium 11/Ny. évfolyamos tanulóját – az iskola pedagógiai programjában a továbbhaladás feltételeként kötelezően előírt – projektmunkájának elkészítésében önkéntes konzulensként segítem.

**Konzulensként vállalom, hogy:**

1. A projekttéma kiválasztásában segítséget nyújtok a tanulónak.
2. A projektmunka elkészítésének folyamatát rendszeresen ellenőrzöm.
3. Szakmai segítséget nyújtok a tanulónak a projektmunka elkészítése során (tanácsokkal látom el, véleményezem az elvégzett részfeladatokat, döntési helyzetekben segítek a lehetséges eredmény előnyeinek és hátrányainak elemzésében, segítséget nyújtok a megfelelő forrásanyagok begyűjtésében, megkeresésében, illetve ötletekkel látom el).
4. A tanuló által vezetett munkanaplót rendszeresen (minimum háromszor) áttekintem.
5. A projektkiírásban szereplő 3 kötelező konzultációs időpontot írásban dokumentálom, megtörténtét aláírásommal igazolom.
6. A végleges anyag – melynek a munkanaplót és a részfeladatok dokumentációját is tartalmaznia kell – határidőre (2019. április 24.) történő átvételét írásban igazolom.
7. Az elkészült projektmunkát írásban értékelem, és tudomásul veszem, hogy értékelésem része a tanuló egész éves projektmunkájának értékelésének.
8. Lehetőség szerint részt veszek az elkészült munka bemutatásán. Prezentációs hét: 2019. május 6-10 (ezen belül egyénileg egyeztetett időben).
9. Szükség esetén egyeztetek a tanuló patrónusával, illetve jelzem neki, ha a tanuló elmaradásban van munkájával.

Budapest, 2018………………

A konzulens neve: ………………………………………………..…….

A konzulens aláírása: …………………………………………..……….